जों बयबो गावबा गावनि देहा सोलेरखौ गोग्गोयै लाखिनो सानो आरो बेनि थाखाय बायदिसिना राहाफोरबो आजावो । बेफोरनिनो मोनब्रै मख'जाथाव जों सानफ्रोमबो जानाय आदाराव बाहायग्राफोर दं , जाय जोंनि देहा सोलेरखौ गोग्गोयै लाखिनायजों लोगोसे देहानि दै खारदिंनाय हाबाफारिखौ मोजाडै लाखियो आरो ब्लाड प्रेसार , मोदोम सानाय दोगोन जानायजों सोमोन्दो गोनां जेंनाफोरखौबो जानगार खालामो । बेफोर जादों - ( 1 ) सामब्राम गोजा : बेयो जोंनि देहा सोलेराव थै रानसारदिंनायखौ मोजांसिन खालामो । सामब्रामआव प्लेबलाइड एन्टि अक्सिडेन्टसआ गोबां बिबांनि थायो । बेयो जोंखौ बिखानि बेरामफोरनिफ्राय रैखाथि होयो । सामब्रामखौ जायोब्ला रोदाफोर आरो थै रोदाफोरा बोख्रब - बोख्राब जाया । गोलोम बोथोराव सामब्राम गोथांखौ गोबां बिबांनि जायोब्ला दुंहाव बारहावानिफ्राय रैखाथि मोन्नो हायो । सामब्राम गोजायाव प्रटिन , फाइबार , कार्बहाइड्रेट , मिनारेल्स बायदि थायो । ( 2 ) दालिम : हेल्थ एक्सपार्ट एबा गाहाम देहानि जरखाफोरनि बादिब्ला , दालिमआ जायखि जाया रोखोमनि थैनि जेंनाफोरनिफ्राय रैखाथि होयो । मानोना बेयाव पलीफेनाल एन्टि अक्सिडेन्टसनि बिबांआ मोजाङै थायो । बेनि अनगायै दालिमआव नाइट्रेटबो थायो जाय थैनि जेंनाखौ सुस्रांनायाव गाहाय बिफाव जायो । दालिमआ बेड कलेस्ट्रलखौ बाङाइ खालामनायवबो हेफाजाब होयो । बेयाव थोजासे बिबांनि प्रटिन कार्बहाइड्रेट , फाइबार , भिटामिन आरो खनि संख्रि मोन्नाय जायो । ( 3 ) हाइजें : देहा सोलेरनि थाखाय मुलाम्फा , गोनां । बेयो जाग्रा आदारखौ गोथाव बानायनायजों लोगोसे गासैबो देहा सोलेरनि जेंनाफोरनिफ्रायबो रैखाथि होयो । हाइजेंखौ नेम - खान्थि बादियै जानायाव बाहायोब्ला देहा सोलेरखौ बेराम - आजार गैयै गोग्गो लाखिनायाव मदत होयो । हाइजेंआ बेक्टेरियानिफ्राय रैखाथि होनायजों लोगोसे ब्रेन पांक्सन एबा हाबाफारिखौ हमप्रब एबा मोजां खालामो । बेयाव गोबां भिटामिनफोरजों लोगोसे मेंगानिस आरो कपारबो थायो जाय देहा सोलेरखौ मोजां महरै सामलायना लाखिनायनिबो खामानि मावो । 
गाहाम देहा लाखिनायनि माखासे गोरलै राहाफोर